Svjatohirskin lavra

Svjatohirskin lavra (ukr. Свято-Успенська Святогірська Лавра, Svjato-Uspenska Svjatohirska Lavra; ven. Свято-Успенская Святогорская Лавра, Svjato-Uspenskja Svjatogorskaja Lavra) on lavran arvon saanut ortodoksinen luostari Ukrainassa. Svjatohirskin lavra sijaitsee Donetsjoen etelärinteellä, Donetskin alueen Svjatohirskissä itäisessä Ukrainassa. Svjatohirskin luostari sai lavran aseman vuonna 2004, vaikka munkkien asuttamana paikkana ja pyhäkköjen sijaintipaikkana seutu on tunnettu jo satoja vuosia. Kirjallista historiaa on vuodesta 1624, mutta seudulla uskotaan asuneen munkkeja jo aiemmin, mahdollisesti jo 1200-luvulla. Arkeologiset löydöt viittaavat siihen, että ensimmäiset kristityt asuttivat 'pyhän vuoren' luolissa jopa ennen Kiovan Rusin kääntymistä kristinuskoon. Ukrainan neljästä lavrasta vanhin on vuonna 1182 perustettu Petšerskin lavra (Kiovan luolaluostari) Kiovassa. Muita lavroja ovat Potšajivin lavra Potšajivissa (1833) ja Ukrainan kreikkalaiskatolisen kirkon Univin lavra Lvivin alueen Lvivin piirissä (1913). Svjatohirskin luostarialuetta ympäröi 405,89 neliökilometrin laajuinen Pyhien vuorten kansallispuisto. Venäjän hyökkäyssodan (2022–) sotatoimet ovat yltäneet esimerkiksi kranaatti-iskujen muodossa myös luostariin kuuluviin rakennuksiin; luostarin rakennuksia on sodan vuoksi tuhoutunut ainakin maalis-toukokuussa 2022. Venäjän hyökätessä Svjatohirskiin sadat ihmiset tulivat hakemaan suojaa luostarista. Kun venäläisjoukot tulivat Donetsjoen vastarannalle, ukrainalaisjoukot räjäyttivät joen ylittävän sillan, etteivät venäläiset tuolloin pääsisi joen yli luostarin puolelle. Sittemmin Ukraina sai lähialueet hallintaansa, ja elämä Sjatohirskissä rauhoittui huomattavasti, vaikkei (osin uskonnollinen) turismi kaupunkiin tai Sjatohirskin luostarialueelle ollut palannut entiselleen vielä vuonna 2024. Keväällä 2026 sota oli tullut jälleen lähemmäs. Huhtikuun 2026 lopulla (25. huhtikuuta) luostarialue oli Ukrainan hallitsemalla aluella, mutta Venäjän hyökkäyssodassa (2022–) maahan tunkeutuneen hyökkääjävaltio Venäjän asevoimien miehitysjoukot olivat lähimmillään vain noin kymmenen kilometrin päässä luostarialueesta koilliseen. Kuvia Lähteet Aiheesta muualla Kuvia tai muita tiedostoja aiheesta Svjatohirskin lavra Wikimedia Commonsissa